**Ministru kabineta noteikumu projekta "Valsts vienotā jurista profesionālās kvalifikācijas eksāmena kārtība" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1) Ministru kabineta noteikumu projekts "Valsts vienotā jurista profesionālās kvalifikācijas eksāmena kārtība" (turpmāk – noteikumu projekts) izstrādāts saskaņā ar Ministru kabineta 2015. gada 10. novembra protokollēmuma Nr. 58 23.§ 2.1. apakšpunktu.  2) Noteikumu projekts izstrādāts, pamatojoties uz Saeimā 2. lasījumā pieņemtā likumprojekta "Grozījums Augstskolu likumā" (reģ. Nr. 653/Lp12) paredzēto deleģējumu Ministru kabinetam noteikt valsts eksāmena organizēšanas, norises, finansēšanas, vērtēšanas, komisijas izveidošanas un tās darbības kārtību, kā arī par valsts eksāmenu atbildīgo institūciju (likumprojektā "Grozījums Augstskolu likumā" paredzētā Augstskolu likuma 58. panta ceturtā daļa). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Ministru kabineta 2015. gada 16. februāra rīkojuma Nr. 78 "Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai" pielikuma 34.1. apakšpunktā cita starpā noteikto rīcības plāna pasākumu, proti, lai ieviestu valsts vienoto jurista kvalifikācijas eksāmenu, paaugstinot un vienādojot prasības jurista kvalifikācijas iegūšanai, izstrādāt konceptuālo ziņojumu par valsts vienotā jurista kvalifikācijas eksāmena ieviešanu, tika izstrādāts informatīvais ziņojums "Par valsts vienotā jurista kvalifikācijas eksāmena ieviešanu", kas izskatīts un pieņemts zināšanai Ministru kabineta 2015. gada 10. novembra sēdē.  Informatīvajā ziņojumā apkopotā informācija konceptuāli norādīja uz problēmām saistībā ar Latvijas augstskolās, kurās īsteno otrā līmeņa profesionālo augstāko izglītību tiesību zinātņu studiju programmās, iegūtās jurista kvalifikācijas kvalitāti.  Kopš pagājušā gadsimta 90. gadu sākuma, attīstoties brīvā tirgus ekonomikai, privātpersonu dibinātajās augstskolās pieauga tiesību zinātņu studiju programmu skaits, kas ilgtermiņā, iztrūkstot pietiekami augstām un vienotām prasībām juridiskās izglītības iegūšanai, samazināja juridiskās izglītības kvalitāti valstī. Tas savukārt radīja diskusijas par nepieciešamību paaugstināt prasības jurista kvalifikācijas iegūšanai. Piemēram, 2012. gada 7. jūnijā žurnāls "Jurista Vārds" sadarbībā ar Latvijas Universitātes Juridisko fakultāti rīkoja diskusiju "Vienots valsts juridiskais eksāmens Latvijā: iespēja vai nepieciešamība"; Latvijas Universitātes Juridiskās fakultātes 5. Starptautiskās zinātniskās konferences "Juridiskā izglītība un kultūra: pagātnes mācības un nākotnes izaicinājumi" ietvaros 2014. gada 11. novembrī atsevišķa sekcija tika veltīta juridiskās izglītības problēmjautājumu analīzei. Arī Latvijas Republikas Saeimas Juridiskās komisijas Tiesu politikas apakškomisijas darba kārtībā vairākkārt ir ticis iekļauts un vērtēts jautājums par iespējamiem risinājumiem juridiskās izglītības kvalitātes uzlabošanai (piemēram, 2013. gada 5. novembra, 2015. gada 3. marta, 29. septembra sēde).  Minētajās diskusijās tika secināts, ka:  1) tiesību zinātņu studiju programmu konkurence savā starpā ir radījusi nevis šo programmu kvalitātes paaugstināšanos, bet tieši pretēji – kvalitātes kritumu. Lielai daļai tiesību zinātņu studiju programmu absolventu ir salīdzinoši vājas zināšanas un prasmes jurisprudencē;  2) katra augstskola pēc saviem ieskatiem vērtē studējošo teorētiskās zināšanas un prasmes, lai piešķirtu valsts atzītu augstākās izglītības diplomu ar jurista vai juriskonsulta kvalifikāciju. Tā rezultātā diplomu saņem gan studējošie, kuriem augstskola ir noteikusi salīdzinoši augstas prasības diploma ieguvei, gan studējošie, kuriem šīs prasības ir salīdzinoši zemas. Darba tirgū visi šie studējošie uzsāk darba gaitas ar vienādiem diplomiem, bet diploma esamība, kā tas ir konstatēts praksē, neapliecina pietiekamas tiesību zinātņu programmu absolventu zināšanas un prasmes;  3) jurista profesija ir saistīta gan ar juridiskās palīdzības sniegšanu citām personām to tiesību aizsardzībā, gan ar valstiski svarīgu amatu (tostarp tiesnešu, prokuroru) ieņemšanu, tāpēc ir svarīgi, ka prasības jurista kvalifikācijas iegūšanai ir pietiekami augstas.  Augstākās izglītības padome laika posmā no 2011. gada 9. maija līdz 2013. gada 30. aprīlim īstenoja Eiropas Sociālā fonda projektu "Augstākās izglītības studiju programmu izvērtēšana un priekšlikumi kvalitātes paaugstināšanai", vienošanās Nr. 2011/0012/1DP/1.1.2.2.1/11/IPIA/VIAA/001 (turpmāk – projekts). Projekta ietvaros tiesību zinātņu studiju virzienā tika konstatēts, ka vairāku augstākās izglītības iestāžu darbība aktīvāk vērsta uz peļņas palielināšanu, nevis studiju programmu kvalitātes paaugstināšanu. Vairākās augstākās izglītības iestādēs studiju programmu kvalitāte ir vāja un tā neatbilst Eiropas Savienības noteiktajām prasībām. Tikai dažas no programmām atbilst ilgtspējas prasībām (*Augstākās izglītības padome. Pārskats par augstākās izglītības studiju programmu izvērtēšanas rezultātiem un priekšlikumi turpmākai studiju programmu, sagrupētu studiju virzienos, pilnveidei, uzlabošanai, attīstīšanai, konsolidācijai, slēgšanai, resursu efektīvai izmantošanai un finansēšanai no valsts budžeta līdzekļiem. Rīga, 2013, http://www.aip.lv/ESF\_par\_projektu.htm*).  Šobrīd iespēja iegūt otrā līmeņa profesionālo augstāko izglītību tiesību zinātņu studiju programmā ir septiņās Latvijas augstskolās. Daļā no šīm augstskolām ir paredzēti studiju noslēguma kvalifikācijas eksāmeni. Tomēr studiju noslēguma kvalifikācijas eksāmenu esamība pati par sevi neliecina par noteikta kvalitātes līmeņa izglītības ieguvi. Kā piemērs jāmin Vācijas statistika par valsts eksāmenus nokārtojušo studējošo skaita attiecību pret augstskolas eksāmenus nokārtojušo studējošo skaitu. Piemēram, Brēmenē 2013. gadā universitātes eksāmenu nokārtoja visi, savukārt pirmo valsts eksāmenu – 58,7 procenti pretendentu (*Bundesministerium der Justiz und für Verbraucherschutz. Die Statistik der juristischen* *Prüfungen*.<http://www.bmjv.de/DE/Service/StatistikenFachinformationenPublikationen/Statistiken/Juristenausbildung/_node.html>). Minētais uzskatāmi apliecina, cik liela ir atšķirība starp universitāšu un valsts eksāmenu rezultātiem. Atbilstoši juridiskajā literatūrā izteiktajam viedoklim pati augstskola, visticamāk, nespēj pietiekami objektīvi novērtēt savu studentu līmeni, ko, nenoliedzami, ietekmē arī subjektīvā interese uzrādīt pēc iespējas labākus darba rezultātus (*Papēde M. Juridiskās izglītības standarts Vācijā. Jurista Vārds Nr. 24, 2011. gada 14. jūnijs*).  Lai sekmētu juridiskās izglītības kvalitātes paaugstināšanos, ir nepieciešams paredzēt obligātu valsts vienoto jurista profesionālās kvalifikācijas eksāmenu (turpmāk – kvalifikācijas eksāmens) otrā līmeņa profesionālās augstākās izglītības tiesību zinātņu studiju programmā. Kvalifikācijas eksāmens ilgtermiņā nodrošinās vienotu juristu profesionālās kvalifikācijas teorētisko un praktisko sagatavotību un tās vienveidīgas paaugstināšanas iespējas. Augstskolas izjutīs lielāku atbildību par sagatavošanu kvalifikācijas eksāmenam, nezaudējot saikni ar personām, kuras šo kvalifikācijas eksāmenu kārto.  Šobrīd Augstskolu likuma 58. panta otrā daļa noteic, ka augstākās profesionālās izglītības studijas beidzas ar valsts pārbaudījumu, kura sastāvdaļa var būt diplomdarba (diplomprojekta) un bakalaura (maģistra) darba izstrādāšana un aizstāvēšana vai arī diplomdarba (diplomprojekta) vai bakalaura (maģistra) darba izstrādāšana un aizstāvēšana.  Saeimā 2. lasījumā ir pieņemts likumprojekts "Grozījums Augstskolu likumā" (reģ. Nr. 653/Lp12), kas cita starpā paredz Ministru kabinetam tiesības noteikt, ka valsts pārbaudījuma sastāvdaļa atsevišķās otrā līmeņa profesionālās augstākās izglītības studiju programmās ir valsts eksāmens. Minētajā likumprojektā iekļauts pilnvarojums Ministru kabinetam noteikt valsts eksāmena organizēšanas, norises, finansēšanas, vērtēšanas, komisijas izveidošanas un tās darbības kārtību, kā arī par valsts eksāmenu atbildīgo institūciju.  Ņemot vērā minēto, ir izstrādāts noteikumu projekts, kas nosaka kvalifikācijas eksāmena organizēšanas, norises, finansēšanas un vērtēšanas kārtību, kvalifikācijas eksāmena komisijas (turpmāk – komisija) izveidošanas un tās darbības kārtību, kā arī par kvalifikācijas eksāmenu atbildīgo institūciju.  Noteikumu projekta mērķis ir noteikt vienotu kārtību kvalifikācijas eksāmena norisei visās augstskolās, kurās īsteno otrā līmeņa profesionālās augstākās izglītības tiesību zinātņu studiju programmu jurista kvalifikācijas iegūšanai. Viens no kvalifikācijas eksāmena galvenajiem pamatmērķiem ir vispusīgi pārbaudīt studējošā, kurš vēlas iegūt jurista kvalifikāciju, pamatzināšanas visās tiesību nozarēs.  Noteikumu projektā ietvertais regulējums paredz noteikt:  1) par kvalifikācijas eksāmenu atbildīgo institūciju;  2) komisijas sastāvu un tās darbības kārtību;  3) kvalifikācijas eksāmena organizēšanas kārtību;  4) kvalifikācijas eksāmena norises un vērtēšanas kārtību;  5) kvalifikācijas eksāmena rezultātu paziņošanas un kvalifikācijas eksāmena norises apstrīdēšanas kārtību;  6) kvalifikācijas eksāmena finansēšanas kārtību.  Kvalifikācijas eksāmena sagatavošanu un vērtēšanu veic tieslietu ministra apstiprināta komisija, kurā ietilpst pārstāvji no augstskolām, kurās īsteno otrā līmeņa profesionālās augstākās izglītības tiesību zinātņu studiju programmu jurista kvalifikācijas iegūšanai, un pārstāvji no juridisko nozari pārstāvošām profesionālajām organizācijām un Ģenerālprokuratūras. Komisijas sastāvu veidos gan akadēmiķi, gan praktiķi, tādējādi nodrošinot līdzsvaru starp akadēmiskās un profesionālās vides pārstāvjiem.  Komisijas darbību materiāltehniski nodrošina Tieslietu ministrija. Tieslietu ministrs apstiprina komisijas nolikumu, kurā tiks noregulēti jautājumi saistībā ar komisijas darba organizāciju (t. sk. arī noteikta komisijas priekšsēdētāja iecelšanas kārtība un kvalifikācijas eksāmena vērtēšanas kārtība). Komisijas darba telpas, kurās tiks nodrošinātas komisijas darba organizatoriskās sēdes, atrodas Rīgā, Tieslietu ministrijā.  Kvalifikācijas eksāmenu Tieslietu ministrija organizēs divas reizes gadā. Par kvalifikācijas eksāmena datumu, laiku un citiem ar kvalifikācijas eksāmena norisi saistītiem organizatoriskiem jautājumiem (piemēram, par kvalifikācijas eksāmena teorētisko jautājumu un uzdevumu (kāzusu) sagatavošanu, kvalifikācijas eksāmena vērtēšanas vadlīniju izstrādi) lemj komisijas sēdē, kas tiks organizēta ne vēlāk kā mēnesi pirms kvalifikācijas eksāmena norises dienas. Informācija par kvalifikācijas eksāmena datumu un laiku tiks nosūtīta augstskolām, dodot iespēju nodrošināt minētās informācijas pieejamību studējošajiem. Vienlaikus minētā informācija tiks publicēta Tieslietu ministrijas mājaslapā internetā.  Pirms kvalifikācijas eksāmena norises studējošajiem būs pieejams saraksts ar kvalifikācijas eksāmena teorētiskās daļas vispārīgiem tematiem. Tāpat arī studējošajiem būs pieejams kvalifikācijas eksāmena praktiskajā daļā (uzdevumi (kāzusi)) izmantojamo avotu saraksts un kvalifikācijas eksāmena vērtēšanas vadlīnijas. Minētie saraksti un vadlīnijas tiks nosūtītas augstskolām, dodot iespēju nodrošināt minētās informācijas pieejamību studējošajiem. Vienlaikus minētā informācija tiks publicēta Tieslietu ministrijas mājaslapā internetā.  Kvalifikācijas eksāmenu organizēs teorētiskajā (trīs teorētiskie jautājumi) un praktiskajā daļā (praktisks uzdevums (kāzuss)) katrā no šādām tiesību nozarēm (kvalifikācijas eksāmena apakšsekcijām): krimināltiesības un kriminālprocesa tiesības; civiltiesības, civilprocesa tiesības un komerctiesības; konstitucionālās tiesības, administratīvās tiesības un administratīvā procesa tiesības; starptautiskās un Eiropas Savienības tiesības; tiesību teorija, tiesību filozofija un Latvijas tiesību vēsture.  Kvalifikācijas eksāmenā tiks pārbaudītas studējošā zināšanas, prasmes un kompetences atbilstoši tiesību zinātņu studiju programmā un jurista profesijas standartā noteiktajām prasībām. Kvalifikācijas eksāmena saturu noteiks komisija.  Kvalifikācijas eksāmenu studējošie kārto augstskolā. Komisija organizē un nodrošina tā pilnvērtīgu norisi atbilstoši noteikumu projektā noteiktajām prasībām. Kvalifikācijas eksāmena laikā telpā atrodas komisijas loceklis.  Lai pilnvērtīgi ieviestu kvalifikācijas eksāmenu, tiks izstrādāta atbalsta informatīvā sistēma (datu bāze). Pirms kvalifikācijas eksāmena norises studējošajam tiks piešķirts identifikācijas numurs un parole, lai nodrošinātu piekļuvi minētajai sistēmai. Atbalsta informatīvajā sistēmā tiks nodrošināta pieeja kvalifikācijas eksāmena rezultātiem.  Noteikumu projektā paredzēts, ka, ja tiek konstatēts, ka studējošais kvalifikācijas eksāmena laikā izmanto neatļautus palīglīdzekļus vai studējošais neievēro kvalifikācijas eksāmena norises kārtību, studējošais kvalifikācijas eksāmenu var pārkārtot ne ātrāk kā pēc viena gada, izlaižot nākamo kvalifikācijas eksāmena kārtošanas reizi. Kontroles mehānisms noteikts, lai atturētu studējošos no minēto pārkāpumu veikšanas, tādējādi stimulējot tos apgūt studiju vielu un nokārtot kvalifikācijas eksāmenu. Tāpat regulējums ir vērsts uz stingrāku akadēmiskā godīguma politiku, proti, uz tādu studējošā uzvedību, kas nodrošina atbildību, savstarpējo cieņu un izslēdz maldināšanu un krāpšanos. Tā kā akadēmiskais negodīgums iedragā sabiedrības, tai skaitā darba devēju, uzticību kvalifikācijas eksāmena rezultātiem, ir jābūt efektīviem līdzekļiem, ar ko nodrošināt akadēmisko godīgumu.  Kvalifikācijas eksāmena teorētisko daļu studējošais kārto vienā dienā. Atbilžu sagatavošanas laiks katrā tiesību nozarē ir viena stunda. Pēc atbilžu sagatavošanas katrā no tiesību nozarēm (kvalifikācijas eksāmena apakšsekcijām) studējošajam tiek nodrošināts laiks atpūtai – viena stunda.  Kvalifikācijas eksāmena praktisko daļu studējošais kārto divās dienās. Atbilžu sagatavošanas laiks katrā tiesību nozarē ir divas stundas. Vienā dienā studējošais kārto praktisko daļu divās no tiesību nozarēm (kvalifikācijas eksāmena apakšsekcijām), otrā dienā – praktisko daļu trijās no tiesību nozarēm (kvalifikācijas eksāmena apakšsekcijām). Pēc risinājuma sagatavošanas katrā no tiesību nozarēm (kvalifikācijas eksāmena apakšsekcijām) studējošajam tiek nodrošināts laiks atpūtai – viena stunda.  Ja studējošais nav piedalījies kādas kvalifikācijas eksāmena daļas (teorētiskā un praktiskā) kārtošanā, studējošais to drīkst kārtot komisijas noteiktās dienās, kas paredzētas tiesību nozaru (kvalifikācijas eksāmena apakšsekciju) daļu kārtošanai attiecīgās sesijas laikā. Datumu un laiku tiesību nozaru (kvalifikācijas eksāmena apakšsekciju) daļu kārtošanai noteiks komisija, informējot par to augstskolas. Vienlaikus minētā informācija tiks publicēta Tieslietu ministrijas mājaslapā internetā.  Kvalifikācijas eksāmena rezultātus paziņo elektroniski, un tie ir pieejami arī Tieslietu ministrijas mājaslapā internetā.  Studējošais viena mēneša laikā pēc lēmuma par kvalifikācijas eksāmena rezultātu paziņošanas kvalifikācijas eksāmena norises kārtību var apstrīdēt Tieslietu ministrijā atbilstoši Administratīvā procesa likumā noteiktajai kārtībai.  Komisijas darbības materiāltehniskās nodrošināšanas izmaksas, kvalifikācijas eksāmena organizatoriskās izmaksas (piemēram, atbalsta informatīvās sistēmas ieviešanu un uzturēšanu) finansē no valsts budžeta, bet komisijas darbību saistībā ar kvalifikācijas eksāmena jautājumu un uzdevumu (kāzusu) sagatavošanu, vērtēšanas vadlīniju izstrādi, kvalifikācijas eksāmena novērošanu un vērtēšanu – sedz personas, kas sedz attiecīgā studējošā studiju maksu, un juridisko nozari pārstāvošās profesionālās organizācijas un Ģenerālprokuratūra.  Noteikumu projekts stājas spēkā 2018. gada 1. janvārī. Šāds spēkā stāšanās termiņš noteikts, lai augstskolas, kurās īsteno otrā līmeņa profesionālās augstākās izglītības tiesību zinātņu studiju programmu jurista kvalifikācijas iegūšanai, varētu studiju programmu uz nākamo akreditācijas periodu (2019. gada vasara) pielāgot notiekumu projekta prasībām. Noteikumu projekta prasības piemēros attiecībā uz studējošajiem, kuri studijas otrā līmeņa profesionālās augstākās izglītības studiju programmā uzsākuši 2019. gada rudens semestrī. |
| 3. | Projekta izstrādē iesaistītās institūcijas | Tieslietu ministrija.  Noteikumu projekta izstrādes gaitā Tieslietu ministrija organizēja sanāksmes par kvalifikācijas eksāmena ieviešanu. Sanāksmēs piedalījās un atbalstu noteikumu projektam ir paudusi Izglītības un zinātnes ministrija, Augstākās izglītības padome, augstskolu (biznesa augstskolas "Turība", Latvijas Universitātes, Rīgas Juridiskās augstskolas) pārstāvji, kā arī Latvijas Studentu apvienības pārstāvji. |
| 4. | Cita informācija | Nav. |
|  | | |

|  |  |  |  |  |  |  |  |
| --- | --- | --- | --- | --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Studējošie, kuri vēlas iegūt jurista kvalifikāciju (aptuveni 650).  Augstskolu, kas īsteno otrā līmeņa profesionālās augstākās izglītības studiju programmas jurista kvalifikācijas iegūšanai, nodarbinātie (30 komisijas locekļi un augstskolu personāls).  Juridisko nozari pārstāvošo profesionālo organizāciju un Ģenerālprokuratūras pārstāvji (15 komisijas locekļi).  Tieslietu ministrijas nodarbinātie (3 nodarbinātie). | | | | | |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielināsies vismaz šādā apmērā:  1) Studējošajiem, kuri vēlas iegūt jurista kvalifikāciju – lai iegūtu jurista kvalifikāciju, kā obligāta prasība tiks noteikta kvalifikācijas eksāmena nokārtošana;  2) augstskolām, kas īsteno otrā līmeņa profesionālās augstākās izglītības studiju programmas jurista kvalifikācijas iegūšanai – būs jānodrošina nākamā akreditācijas perioda studiju programmas jurista kvalifikācijas iegūšanai pielāgošana noteikumu projekta prasībām, kvalifikācijas eksāmena norises organizēšanā jāsadarbojas ar Tieslietu ministriju un daļēji jānodrošina tā norise;  3) Tieslietu ministrijai – kvalifikācijas eksāmena organizēšanas un norises pilnvērtīga nodrošināšana.  Studējošajam, kurš vēlas iegūt jurista kvalifikāciju, veidosies izmaksas aptuveni 275 *euro* apmērā par kvalifikācijas eksāmena kārtošanu (aprēķinu skatīt zemāk). Minēto summu veido kvalifikācijas eksāmena ieviešanas izmaksas (galvenokārt saistībā ar komisijas darbības nodrošināšanu).   |  |  |  | | --- | --- | --- | | Izmaksas | Pastāvīgās izmaksas  *euro* | Mainīgās izmaksas  *euro* | | 1. Atlīdzība komisijas locekļiem | 7600 | 178 750 | | 1. Komisijas materiāltehniskais nodrošinājums | 1671 |  | | 1. Informācijas sistēmas uzturēšana | 20 000 |  | | kopā | 29 271 | 178 750 | | Aptuvenās izmaksas uz vienu studentu (kopā 650 studenti): | 45 | 275 |   Kvalifikācijas eksāmena pastāvīgās izmaksas, kas nav atkarīgas no studējošo skaita:  1.Izmaksas komisijas locekļu darbības nodrošināšanai – 7600 *euro*:  1.1.komisijas darba, kvalifikācijas eksāmena sagatavošanas un tā izvērtēšanas organizēšana - vidēji 4 h/gadā x 25 *euro*/h x 1 komisijas loceklis = 100 *euro*;  1.2.kvalifikācijas eksāmena jautājumu, kvalifikācijas eksāmena vērtēšanas vadlīniju sagatavošana – vidēji 15 h/gadā x 25 *euro*/h x 6 komisijas locekļi = 2250 *euro*;  1.3.kvalifikācijas eksāmena novērošana – vidēji 15 h/gadā x 25 *euro*/h x 14 komisijas locekļi = 5250 *euro*;  Kvalifikācijas eksāmena mainīgās izmaksas, kas atkarīgas no studējošo skaita:  Kvalifikācijas eksāmena teorētiskās daļas un praktiskās daļas labošanas izmaksas katrā tiesību nozarē (kopā 5 tiesību nozares) - 11 h/1 studentam x 650 studenti x 25 *euro*/h = 178 750 *euro*.  Komisijas darbības materiāltehniskās nodrošināšanas izmaksas, kā arī atbalsta informatīvās sistēmas ieviešanas un uzturēšanas izmaksas sedz no valsts budžeta.  Komisijas metodiskās vadības, kvalifikācijas eksāmena jautājumu un uzdevumu (kāzusu) sagatavošanas, kvalifikācijas vērtēšanas vadlīniju izstrādes, kvalifikācijas eksāmena novērošanas un vērtēšanas izmaksas, ciktāl tās saistītas ar augstskolu izvirzīto pārstāvju darba apmaksu komisijā, sedz persona, kas sedz attiecīgā studējošā studiju maksu.  Komisijas metodiskās vadības, kvalifikācijas eksāmena jautājumu un uzdevumu (kāzusu) sagatavošanas, kvalifikācijas vērtēšanas vadlīniju izstrādes, kvalifikācijas eksāmena novērošanas un vērtēšanas izmaksas, ciktāl tās saistītas ar juridisko nozari pārstāvošo profesionālo organizāciju un Ģenerālprokuratūras izvirzīto pārstāvju darba samaksu komisijā, sedz attiecīgās institūcijas. | | | | | |
| 3. | Administratīvo izmaksu monetārs novērtējums | Projekts šo jomu neskar. | | | | | |
| 4. | Cita informācija | Nav. | | | | | |
|  | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| **Rādītāji** | | | **2017. gads** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu |
| 1 | | | 2 | 3 | 4 | 5 | 6 |
| 1. Budžeta ieņēmumi: | | | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | |  |  |  |  |  |
| 1.2. valsts speciālais budžets | | |  |  |  |  |  |
| 1.3. pašvaldību budžets | | |  |  |  |  |  |
| 2. Budžeta izdevumi: | | | 0 | 0 | 0 | 0 | 100 000 |
| 2.1. valsts pamatbudžets | | | 0 | 0 | 0 | 0 | 100 000 |
| 2.2. valsts speciālais budžets | | |  |  |  |  |  |
| 2.3. pašvaldību budžets | | |  |  |  |  |  |
| 3. Finansiālā ietekme: | | | 0 | 0 | 0 | 0 | -100 000 |
| 3.1. valsts pamatbudžets | | | 0 | 0 | 0 | 0 | -100 000 |
| 3.2. speciālais budžets | | |  |  |  |  |  |
| 3.3. pašvaldību budžets | | |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | | | X | 0 | 0 | 0 | -100 000 |
| 5.1. valsts pamatbudžets | | | 0 | 0 | 0 | -100 000 |
| 5.2. speciālais budžets | | |  |  |  |  |
| 5.3. pašvaldību budžets | | |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | | Noteikumu projekta īstenošanai 2020. gadā Tieslietu ministrijai informācijas sistēmas izveidošanai būs nepieciešams papildu finansējums aptuveni 100 000 *euro* apmērā. | | | | |
| 6.1. detalizēts ieņēmumu aprēķins | | |
| 6.2. detalizēts izdevumu aprēķins | | |
| 7. Cita informācija | | | Kvalifikācijas eksāmena organizēšanai Tieslietu ministrijai nepieciešams papildu finansējums 2021. gadā un turpmāk ik gadu – 21 671 *euro*:  1. Komisijas darbības nodrošināšana Tieslietu ministrijas ietvaros – 1671 *euro*:  1.1. atlīdzība: 1221 *euro* (t.sk. atalgojums – 988 *euro*, darba devēja VSAOI – 233 *euro*):  Piemaksa par papildu darbu Tieslietu ministrijas juristam 30 % apmēra no mēnešalgas (36. saime III līm. 12. mēnešalgu grupa 3. kategorija) – 1647 *euro* x 30 % = 494,10 *euro* x 2 mēn. = 988 *euro*;  1.2. biroja un kancelejas preces – 450 *euro*.  2. Finansējums sistēmas uzturēšanai – 20 000 *euro*. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts 2017. gada 13. martā tika publicēts Tieslietu ministrijas mājaslapā internetā, sadaļā "Sabiedrības līdzdalība", tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Ievērojot Ministru kabineta 2009. gada 25. augusta noteikumos Nr. 970 "Sabiedrības līdzdalības kārtība attīstības plānošanas procesā" noteikto kārtību, sabiedrības pārstāvi viedokļus par noteikumu projektu varēja izteikt līdz 2017. gada 27. martam. |
| 3. | Sabiedrības līdzdalības rezultāti | 2017. gada 27. martā viedokli par noteikumu projektu sniedza Latvijas Studentu apvienība. Kopumā Latvijas Studentu apvienība atbalsta noteikumu projektu (kvalifikācijas eksāmena ieviešanu). Vienlaikus sniegtajā viedoklī izteiktas bažas un iebildumi par noteikumu projektā paredzētā kvalifikācijas eksāmena finansēšanu galvenokārt no studējošo līdzekļiem. Vērsta uzmanība arī uz nepieciešamību grozīt Ministru kabineta 2006. gada 12. decembra noteikumus Nr. 994 "Kārtība, kādā augstskolas un koledžās finansētas no valsts budžeta līdzekļiem" un norādīts uz problēmām saistībā ar studiju kredīta apjoma valsts noteikto maksimālo slieksni, kas varētu radīt problēmas. Tāpat arī tiek vērsta uzmanība uz aspektu, ka kvalifikācijas eksāmena teorētiskās daļu piecās tiesību nozarēs kārto vienā dienā, kā arī uz kvalifikācijas eksāmena rakstīšanas reižu skaitu.  Tāpat arī viedokli par noteikumu projektu 2017. gada 4. aprīlī sniedza Augstākās izglītības padome. Arī Augstākās izglītības padome vērsa uzmanību uz kvalifikācijas eksāmena finansēšanas aspektiem, kā arī, ņemot vērā kvalifikācijas eksāmena izmaksas, norādīja uz problēmām saistībā ar studiju kredīta apmēru. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Noteikumu projekta izpildi materiāltehniski nodrošinās Tieslietu ministrija. |

*Anotācijas IV un V sadaļa – noteikumu projekts šīs jomas neskar.*

Iesniedzējs:

Tieslietu ministrijas valsts sekretārs Raivis Kronbergs

Jurika 67036906

anete.jurika@tm.gov.lv